b'\n_START_ARTICLE_\nZunanje uho\n_START_SECTION_\nRazvoj\n_START_PARAGRAPH_\nMed \xc4\x8detrtim in petim tednom razvoja zarodka vidimo v predelu glave in vratu \xc5\xa1tiri \xc5\xberelne brazde in zunanji sluhovod se razvije iz zadaj\xc5\xa1njega dela prve \xc5\xberelne brazde. Ektodermalne celice iz dna lijakasto oblikovane cevi bodo\xc4\x8dega zunanjega sluhovoda na za\xc4\x8detku tretjega meseca razvoja proliferirajo v trdno vrhnjino plo\xc5\xa1\xc4\x8do, sluhovodov \xc4\x8dep. Osrednje celice \xc4\x8depa pribli\xc5\xbeno v sedmem mesecu razvoja degenerirajo, oblikujejo votlino, ki postane notranji del zunanjega sluhovoda. Sluhovod je ob rojstvu sorazmerno kratek, svojo kon\xc4\x8dno dol\xc5\xbeino dose\xc5\xbee okrog devetega leta starosti. Uhelj se razvije iz \xc5\xa1estih gri\xc4\x8dkov, zgostitev embrionalnega tkiva, ki obdajajo prvo \xc5\xberelno brazdo v 6. tednu na bazi vratu. Trije gri\xc4\x8dki le\xc5\xbeijo v prvem, trije pa_NEWLINE_v drugem \xc5\xberelnem loku. Medtem ko uhelj raste, se zmanj\xc5\xa1uje prvi \xc5\xberelni lok. Ko se razvije spodnja \xc4\x8deljustnica, se uhelj pomakne navzgor v svojo kon\xc4\x8dno lego ob strani glave. U\xc5\xa1esna me\xc4\x8dica se razvije zadnja. Uhelj nadaljuje rast do pubertete.\n_START_SECTION_\nBolezni\n_START_PARAGRAPH_\nBolezni zunanjega u\xc5\xa1esa so lahko posledica prirojene napake, ko\xc5\xbene bolezni, oku\xc5\xbebe, novotvorbe, zapore (obstrukcije) ali po\xc5\xa1kodbe._NEWLINE_Ve\xc4\x8dje razvojne nepravilnosti uhlja ali zunanjega sluhovoda so redke, manj\xc5\xa1a razobli\xc4\x8denja pa so precej pogosta. Manj\xc5\xa1e razvojne_NEWLINE_nepravilnosti uhlja slu\xc5\xbeijo kot zna\xc4\x8dilen vzorec prirojenih nepravilnosti. Nenormalna oblika uhlja je pogosta pri kromosomskem sindromu, kot je trisomija 18, ali pri otrocih, prizadetih zaradi materinega u\xc5\xbeivanja dolo\xc4\x8denih drog (talidomid, streptomicin, salicilati).Majhnost uhlja ali mikrotija je posledica motenj v razvoju mezenhimskih gri\xc4\x8dkov prvega in drugega \xc5\xberelnega loka. Navadno je povezana z odsotnostjo zunanjega sluhovoda in nepravilnostmi v zgradbi srednjega u\xc5\xa1esa. Zaprt zunanji sluhovod je posledica nekanaliziranega sluhovodovega \xc4\x8depa. Obi\xc4\x8dajno je globoki, notranji del sluhovoda odprt, zunanji pa je zaprt s kostjo ali vezivom. Veliko primerov odsotnosti zunanjega sluhovoda je povezanih s sindromom prvega \xc5\xberelnega loka. Molekularne \xc5\xa1tudije so pokazale, da so za motnje v razvoju u\xc5\xa1esa odgovorne tudi mutacije genov, ki sicer nadzorujejo normalen razvoj u\xc5\xa1esa._NEWLINE_Zunanje uho lahko prizadene tudi dermatitis, pri \xc4\x8demer pride do vnetja zunanjeg sluhovoda s srbenjem in ko\xc5\xbenimi spremembami. Lahko je posledica stika z alergeni (kontaktni dermatitis), npr. z uhani, ki vsebujejo nikelj, kozmeti\xc4\x8dnimi izdelki (barve za lase, losjoni ...), ali pa se pojavi samoodsebno (ekcematoidni dermatitis)._NEWLINE_Vnetje zunanjega u\xc5\xa1esa prizadene uhelj ali zunanji sluhovod ali oboje. Gre za pogosto bolezen, ki se pojavlja v vseh starostnih skupinah. Najpogosteje ga povzro\xc4\x8data bakteriji Pseudomonas aeruginosa in Staphylococcus aureus, lahko pa je povzro\xc4\x8ditelj katera druga bakterija, virus ali glivica._NEWLINE_Zaporo zunanjega sluhovoda lahko povzro\xc4\x8dijo u\xc5\xa1esno maslo, vstavljen predmet ali \xc5\xbeu\xc5\xbeelka.'